༄། ། སྐད་ཅིག་ཙམ་ཡང་མི་ཡེངས་པར་ཉམས་ལེན་དགོས་པའི་གསུང་མགུར། ། ན་མོ་རཏྣ་གུ་རུ། གང་ཚེ་དཔའ་བོ་ཤེས་རབ་མཆོག་འདི་བསྒོམ་པའི་ཚེ། ། སྡིག་ཅན་བདུད་དེས་ཤིན་ཏུ་བཟོད་དཀའ་བས། ། སྐད་ཅིག་ཙམ་ཡང་ཡིད་ནི་ནུར་བའི་ཕྱིར། ། ཕྱོགས་རྣམས་བསྲེག་ཅིང་ཐོག་གི་ཆར་པ་འབེབས། ། གདུག་པའི་གཟུགས་སུ་སྟོན་ཅིང་མི་སྙན་སྒྲོགས། ། རེས་འགའ་མཛའ་བོ་གཉེན་བཤེས་ཕ་མ་དང་། ། ཆུང་མ་བུ་མོ་རྣམས་ལ་ཆགས་པར་བྱེད། ། དུག་གསུམ་ཉོན་མོངས་ཕྱོགས་རྣམས་འབར་བར་བྱེད། ། རེས་འགའ་མཁན་སློབ་སངས་རྒྱས་གཟུགས་རྣམས་ཀྱིས། ། སྦྱིན་དང་ཚུལ་ཁྲིམས་དད་དང་བརྩོན་འགྲུས་དང་། ། འཆི་དང་མི་རྟག་བྱམས་དང་སྙིང་རྗེ་འདུ་ཤེས་དགུ། ། ལུས་ངག་དགེ་བ་ཟིལ་དང་བཅས་རྣམས་ཀྱིས། ། འདི་ལ་སྤྱོད་ཅེས་བར་དུ་གཅོད་པར་བྱེད། ། རེས་འགའ་འཚོ་བ་གཅོད་ཅིང་ཞུམ་པར་བྱེད། ། མི་རྣམས་དད་པར་བྱེད་ཅིང་འདུ་འཛིས་གཡེང་། ། བསྟོད་དང་སྙན་གྲགས་མཐུ་དང་ནུས་པ་དང་། ། དབེན་པ་བསྟེན་ཅིང་ཞེ་རློམ་ཁྱད་གསོད་དང་། ། ང་རྒྱལ་དབང་གིས་ལྟ་དང་རྟོགས་པ་དང་། ། ཚུལ་ཁྲིམས་ལ་སོགས་སྙེམས་པར་གྱུར་ལ་སོགས། ། མདོར་ན་ཐབས་རྣམས་གང་གིས་ཀྱང་། ། དཔའ་བོ་གོ་ཆ་བགོས་ལ་བར་དུ་གཅོད། ། དེ་ཚེ་མཁས་ཤིང་རྟོགས་པའི་རྣལ་འབྱོར་པས། ། སྐད་ཅིག་ཙམ་ཡང་དོན་མེད་མི་འཇུག་ལ། ། ཉིན་དང་མཚན་དུ་ཏིང་འཛིན་རྒྱལ་པོ་སྒོམ། ། ཆགས་དང་སྡང་བའི་ཡུལ་རྣམས་མ་མཐོང་སྟེ། ། བདག་དང་བདག་འཛིན་ནམ་མཁའ་ཇི་བཞིན་དུ། ། སྤང་དང་བླང་བའི་ཆོས་ལས་རྣམ་པར་གྲོལ། ། ཆོས་ཀུན་གདོད་ནས་སྟོང་པའི་རང་བཞིན་ལ། ། བཟང་ངན་བདག་འཛིན་གཉིས་སྣང་མི་འབྱུང་ངོ་། ། འོན་ཀྱང་དཔའ་བོ་ཐབས་ལ་མཁས་པ་དེས། ། སྒྱུ་མའི་སྐྱེས་བུས་དོན་ཀུན་སྒྲུབ་པ་ལྟར། ། སྔོན་གྱི་རྒྱལ་བ་རྣམས་ཀྱི་རྗེས་སུ་སློབ། ། འགྲོ་བའི་དོན་ཏུ་སྤྱོད་པ་རླབས་ཆེན་སྤྱོད། ། ཐ་མལ་ཚིག་གིས་སྒྱིད་ལུག་མི་འགྱུར་ལ། ། ཉེས་པ་བསྒྲག་ན་སློབ་དཔོན་ཉིད་དུ་ཤེས། ། ཁེ་གྲགས་ཚེ་འདིའི་བསམ་པ་དུག་ལྟར་སྤོང་། ། བླ་མའི་གསུང་ནི་བརྩོན་པས་དང་དུ་ལེན། ། ཆུ་བུར་ལྟ་བུའི་སྲོག་ལ་མི་ཆགས་ན། ། ཉོན་མོངས་ཟད་གཉིས་འདོད་འདུན་སྨོས་ཅི་དགོས། ། ཤེས་རབ་མཆོག་ཉིད་སྒོམ་པའི་དུས་ཀྱི་ཚེ། ། འཁོར་འདས་རྟོག་པ་གང་བྱུང་བདུད་དུ་ཤེས། ། ཉིན་དང་མཚན་ཏུ་ཟད་ཅིང་གཡོ་བ་མེད། ། མི་མཐུན་ཕྱོགས་ཀྱིས་སྐད་ཅིག་ཞུམ་པ་མེད་པ་དང་། ། ཆོས་ཕྱིར་སྲོག་ཀྱང་འདོར་ཞིང་རྣལ་འབྱོར་རབ་ཏུ་བརྩོན། ། གཞན་སྐྱོན་མི་ལྟ་རང་གི་ཡོན་ཏན་བསྐུང་། ། ཉམས་རྟོགས་བརྩོན་དང་དབེན་པས་སྙེམས་པ་མེད། ། བླ་མ་དམ་པའི་གསུང་ལས་མི་གཡོ་ལ། ། རང་སྙིང་དཔང་དུ་བཙུགས་པའི་རྣལ་འབྱོར་པས། ། ཐམས་ཅད་བདུད་དུ་གྱུར་ཀྱང་ཅི་ཞིག་བྱ། ། རང་གཞན་དོན་ཀུན་སྒྲུབ་པའི་སྐྱེས་བུ་བས། ། འགྲང་གཅིག་ཟས་ལ་བརྩོན་འགྲུས་ཅི་དགོས་དགོས། ། མི་རྟག་འཇིག་པའི་ལུས་ལ་སུ་ཞིག་བཙའ། ། བདེ་ཆེན་ཁང་བཟང་སྤོངས་ལ་མེ་མུར་བོར། ། འཁྲུལ་བའི་དབང་དུ་མ་འགྲོ་རང་ཉིད་ཕུང་། ། བླ་མ་འཕགས་པས་འཕྱས་ན་ཐང་དགུ་ཤི། ། བྱ་བ་གཏོང་བར་རིགས་སོ་སྐྱེས་བུ་རྣམས། ། རང་ལ་སྙིང་རྗེ་མ་སྤོང་རྒྱལ་བའི་སྲས། ། གང་ཕན་བསམ་མནོ་ཐོངས་ཤིག་རིགས་ཀྱི་བུ། ། ཚེ་འདིའི་བསམ་པ་བྱུང་ན་དུག་སྡོང་ཡིན། ། ཟས་ནོར་འདུན་པ་སྐྱེས་ན་ཡི་དྭགས་ཡིན། ། ཡིད་ཀྱིས་རྒྱལ་སྲིད་བསམས་ན་རང་ཕུང་ཡིན། ། གྲོགས་དང་བླ་འོ་མང་ན་བདུད་དུ་ཆེ། ། ཉེ་འབྲེལ་འཁྲས་འཁྲིས་བྲལ་མི་ནུས་པ་ཡོད་ན་བྱུར་དུ་ཆེ། ། མཁོས་མེད་བརྙས་པའི་གནས་ནི་ཡོན་ཏན་མཆོག། ཉིན་མཚན་ཁ་སྦྱར་སྒོམ་དང་མོས་གུས་ཡིན། ། ཡིད་ཀྱི་འགྱུ་བ་ཟད་ན་བླ་མ་མཉེས། ། སང་བྱ་གནང་བྱ་རང་གིས་རང་ཉིད་བསླུས། ། སྒོམ་ཚེ་དགའ་བློ་བྱུང་ཡང་སྡིག་ཅན་བདུད། ། འདོད་འདུན་གཉིད་དབང་སོང་ན་ར་མདའ་ཆོས། ། སྟན་ལ་ཚེར་མ་བྱུང་ན་གསོལ་བ་ཐོབ། ། སྒོ་ལྔ་ཕྱལ་བར་སོང་ན་བརྟན་པ་ཆུག། རིན་ཆེན་སྟོར་རོ་མེལ་ཚེ་དྲག་ཏུ་གྱིས། ། དོན་མེད་སྐད་ཅིག་སོང་ཡང་དགྲ་བོ་ཡིན། ། དེ་རིང་དོ་ནུབ་འཆི་ཡང་ཤེས་སམ་ཅི། ། ད་ལྟ་ད་ལྟ་རིངས་པར་དོན་ཏུ་གཉེར། ། འདོད་པ་རྣམས་ནི་ཕུང་བ་བསྐྱེད་པ་སྟེ། ། མཁས་པ་རྣམས་ཀྱིས་སྤངས་པའི་གནས་ཡིན་ནོ། ། སྙིང་ནས་རང་ལ་སྙིང་རྗེ་ལྟ་ན་འབུངས། ། ཐོག་མ་མེད་པའི་འཁོར་བ་ནས། ། དུས་འདི་བར་དུ་བདེ་བཙལ་ཡང་། ། ད་རུང་བདེ་ལ་རྒྱབ་ཀྱིས་ཕྱོགས། ། ད་རེས་སྡུག་བསྔལ་དང་དུ་ལོངས། ། མཐུ་སྒྲུབ་མཛེ་པོ་མི་ཉལ་ན། ། ཐར་པ་སྒྲུབ་པ་སུ་ཞིག་ཉལ། ། ད་ལྟའི་སྐད་ཅིག་མི་རྟག་ན། ། སང་བྱ་གནང་བྱ་སུ་ཞིག་སེམས། ། བླ་མ་དམ་པའི་སྤྱན་སྔ་འདིར། ། ཅུང་ཞིག་མ་འཛོམས་དབང་གིས་ཀྱང་། ། གཏན་དུ་རློག་བྱེད་མེལ་ཚེ་སྒྲིམས། ། ཀྱེ་མ་ཀྱི་ཧུད་སྡུག་རེ་བསྔལ། ། ཚ་རྩུབ་བཟོད་དཀའ་བླངས་ནས་ནི། ། བདེ་ཆེན་ཐར་པ་རྒྱབ་ཀྱིས་ཕྱོགས། ། འདི་འདྲ་སུ་ཡིས་བཟོད་པར་ནུས། ། ཀྱེ་ཧོ་དམ་པ་རིན་པོ་ཆེ། ། རྗེ་བཙུན་བདག་གི་ར་མདའ་མཛོད། ། འགྲས་འདྲིས་ཁེ་དྲགས་སྤངས་ནས་ནི། ། འཇིག་རྟེན་བླུན་པོས་བརྙས་པའི་གནས། ། སྐད་ཅིག་ཙམ་ཡང་མི་གཡེང་བར། ། བདག་གིས་ཉམས་སུ་ལེན་པར་མཛོད། ། སྐྱེས་པའི་དད་པ་ཁ་ལ་ཡོད། ། བུད་མེད་ཀྱི་དད་པ་ཕོངས་ན་ཡོད། ། ཁྱེད་བོད་ཀྱི་དད་པ་ངུ་རེ་བྲོ། ། ཀུ་རེའི་དད་པ་སྐྱུག་རེ་བྲོ། ། ། ། ༢༩༽